འདིའི་ཉམས་ལེན་ནི་རྗེས་དྲན་ལྔ་སྟེ།སྐྱབས་གནས་བླ་མ་དྲན་པར་མཛོད།།ལུས་ནི་ལྷ་ཡི་རང་བཞིན་ཏེ།།ངག་ནི་བཟླས་བརྗོད་རྒྱུན་པར་མཛོད།།འགྲོ་བ་མ་ལུས་ཕ་མར་སོམས།།སེམས་ཀྱི་གནས་ལུགས་སྟོང་པར་དཔྱད།།ལྔ་བོ་དེ་ཡི་སྐྱ་བར་ནས།།དགེ་རྩ་ཐམས་ཅད་དག་པར་མཛོད།།ཅེས་པའོ།།སྙིང་པོར་གྱུར་པ་ནི་ཐིག་ལེ་བཅུ་དྲུག་གི་ཉམས་ལེན་ཡིན་ལ།ཉམས་སུ་བླངས་པའི་ཡོན་ཏན་ནི།འདུལ་བ་ནས་རྡོ་རྗེ་ཐེག་པའི་བར་སྟན་ཐོག་གཅིག་ཏུ་ཉམས་སུ་ལེན་པ་མཁས་པ།ལྟ་བ་མཐོ་ལ་སྤྱོད་པ་ཞིབ་པ་ཞིག་འབྱུང་གསུང་།ལྷ་ནི་བཞི་སྟེ།ཐུབ་པ།སྤྱན་རས་གཟིགས།སྒྲོལ་མ།མི་གཡོ་བའོ།།ཆོས་ནི་སྡེ་སྣོད་གསུམ་སྟེ།དེ་རྣམས་ལ་ལྷ་ཆོས་བདུན་ལྡན་ཞེས་བྱ་བའོ།།